
A változó világ képei

Vaszary János életművében 1930 körül megjelenik az éjszakai metropolisz témája. A két világháború közötti időszak sok változást hozott magával, a társadalom felejtésre, szórakozásra vágyott, így a nagyvárosok éjszakai élete fellendült, egyre több szórakozóhely nyitotta meg kapuit. Ez az időszak az elektromosság térhódításának kora is, mely a város külső megújulását hozza: fejlődik a köztéri világítás, reklámfeliratok, neonfények jelennek meg. Vaszary János írásaiban többször reflektál az őt körülvevő világ változásaira, a nagyvárosok új motívumaira, festészetében pedig a Morfinista (1930), a Városi világítás (1930), a Reklámfények az utcán (1930) és a Párisi emlék (1930 körül) idézik meg a metropoliszok világát.
Dolgozatomban Vaszary változó világra reflektáló festményeit vizsgáltam és igyekeztem feltárni az inspirációs forrásokat, az alkotói módszert. A városképeket a nocturne műfaja felől megközelítve és a képek szöveges részleteire nagy hangsúlyt fektetve kerestem új lehetőségeket az értelmezésre, és a képek keletkezésének hátterére. A Morfinista, mely szintén a városképek csoportjához köthető, jól példázza Vaszary szándékát a korszak filmjeinek vizualitásával való lépéstartásra, de ihlető forrásként a színházzal is számolhatunk.
Vaszary inspirációs forrása a korszak nagyvárosainak éjszakai világa volt, ennek jellegzetességei viszont Európa szerte jelen voltak – Budapesten ugyanúgy, mint Párizsban. A városképek esetében a festő a korszakban megtapasztalt egyetemes élmények szintézisét alkothatta meg. Így nem konkrét helyszínek ábrázolásáról van szó, hanem egy szintetizáló, képzeleti alkotás eredményéről. Ez az alkotói módszer teljesedik ki a Morfinista esetében. Utóbbi a montázstechnika festészeti átvételének, illetve Vaszary modern művészetről vallott nézeteinek szempontjából is érdekes.
Vaszary János, bár a 20. századi magyar művészet egyik legismertebb alakja, életművének még vannak meg nem válaszolt kérdései, melyek közül dolgozatomban is felvetődik néhány. Kutatásommal igyekeztem a városképek és a Morfinista témájának, keletkezésének teljesebb körű megértéséhez hozzájárulni.



